SL Uradni list Evropske unije C 255/10

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

(2008/C 255/10)

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

VLOGA ZA SPREMEMBO

UREDBA SVETA (ES) št. 510/2006

Vloga za spremembo v skladu s členom 9

„QUESO MANCHEGO“

ES št.: ES/PDO/117/0087/06.11.2006

ZGO ZOP X

1. Spremenjena postavka v specifikaciji

Ime X Opis X Geografsko območje X Dokazilo o poreklu Metoda pridobivanja Povezava X Označevanje X Nacionalne zahteve X Drugo (nadzorni organ)

2. Vrsta sprememb(-e)

Sprememba enotnega dokumenta ali povzetka X Sprememba specifikacije registrirane ZOP ali ZGO, za katero še nista bila objavljena enotni dokument ali povzetek Sprememba specifikacije, ki ne zahteva spremembe objavljenega enotnega dokumenta (člen 9(3) Uredbe (ES) št. 510/2006) Začasna sprememba specifikacije zaradi uvedbe obveznih sanitarnih ali fitosanitarnih ukrepov s strani javnih organov (člen 9(4) Uredbe (ES) št. 510/2006)

3. Sprememba(-e)

3.1 Opis

Zaradi tehnološkega napredka v zadnjih letih in posodobitve zakonodaje so se tehnike analiz izboljšale, postale so natančnejše in zanesljivejše, zato so parametri za sir „Queso Manchego“ spremenjeni.

Organoleptične lastnosti, povezane s teksturo sira „Queso Manchego“, se pridobivajo z ustrezno dobo zorenja, zato je obdobje zorenja za sire, ki so lažji od 1,5 kg, skrajšano; najdaljša doba zorenja dveh let se uvede, da se ohranijo organoleptične lastnosti te vrste sira.

Najmanjša vsebnost maščob je povečana s 6 % na 6,5 %. Številne analize, ki so jih opravile mlekarne in laboratorij upravnega odbora, kažejo, da povprečna vsebnost maščob presega 7 %.

Določitev makroskopskih nečistot in preskus na reduktazo, pri katerem se uporablja metilen modri, sta kot metodi za analizo zastareli.

Namesto izraza „popolnoma suha snov“ se uvede izraz „uporabna suha snov“, ker je bolj primeren za ocenjevanje ustreznosti mleka, namenjenega za predelavo v sir.

Med analitičnimi značilnostmi mleka se uvede nov kontrolni parameter gostote. Gostota mleka je tesno povezana z njegovo fizikalno kemično sestavo.

Spremenjene so dimenzije proizvoda, mnogo let je ZOP ustrezal, saj je večji del sektorja tega trga povpraševal po manjših sirih.

Najmanjši pH sira se zmanjša na 4,8 na podlagi znanstvenih študij, ki kažejo, da je v analizah te vrste sira to tipična vrednost.

Laboratorij nadzornega organa za analiziranje mešanice mleka in sira zdaj uporablja elektroforeza. Ta uradno priznana metoda se je v letih izkazala za hitro in zanesljivo.

Črta se besedilo „najvišja vsebnost holesterola: 98 % trdega deleža hrapave snovi“. Danes se uporabljajo bolj prefinjene in zanesljivejše metode, zato ni nobenega razloga, da se ohrani ta metoda za analizo.

V letih proizvodnje in razvoja „Ficha de Cata del Queso Manchego“ (ocenjevalnega lista Queso Manchego) so se v primerjavi s prvotno specifikacijo zaradi strožjih zahtev lastnosti proizvoda, zaščitenega z označbo porekla, spremenile glede organoleptičnih lastnosti.

Pred štirimi leti je bil uveden sistem točkovanja. Spremembe v opisu organoleptičnih lastnosti odražajo razvoj v besedišču organoleptične analize v zadnjih nekaj letih.

3.2 Geografsko območje

Proizvodno območje je bilo posodobljeno zaradi spremembe „občin“ v „lokalne skupnosti“.

Ta sprememba pomeni, da se vključijo vse lokalne skupnosti, ki so bile prej okrožja v občinah in so kot taka spadala v proizvodno območje.

Če novih lokalnih skupnosti v okviru novega prepoznanja ne bi izrecno vključili, bi ostale zunaj proizvodnega območja, čeprav so bile od nekdaj priznane v okviru ustrezne občine, saj so vedno izpolnjevale zahtevane pogoje.

3.3 Podatki, ki zagotavljajo, da proizvod izvira iz geografskega območja

Uvedena je praksa, da se na skorjo sira pritrdi oznaka za kazein, ker je ta eden glavnih dejavnikov za identifikacijo in nadzor.

Ta oznaka je „prstni odtis“ sira „Queso Manchego“. Vsak sir ima edinstveno oznako za kazein in serijsko številko. Oznake ni mogoče prenesti s sira na sir, ker je po tem, ko se odstrani, neuporabna.

3.4 Nadzorni organ

Nadzorni organ se spremeni tako, da izpolnjuje zahteve člena 10 Uredbe Sveta (ES) št. 510/2006 z dne 20. marca 2006 o zaščiti geografskih označb in označb porekla za kmetijske proizvode in živila.

3.5 Označevanje

Podoba proizvoda se je sčasoma razvila tako, da se prilagaja različnim zahtevam in predlogom. Sedanji logo na skorji prikazuje posebnosti sira in čredo ovac kot proizvajalk surovine za sir.

3.6 Nacionalne zahteve

Posodobljena zakonodaja o zaščiti označb porekla in geografskih označb razveljavlja prejšnjo zakonodajo iz vloge za registracijo, zato je treba ta oddelek ustrezno spremeniti.

ENOTNI DOKUMENT

UREDBA SVETA (ES) št. 510/2006

„QUESO MANCHEGO“

ES št.: ES/PDO/117/0087/06.11.2006

ZGO ZOP X

1. Ime

„Queso Manchego“

2. Država članica

Španija

3. Opis kmetijskega proizvoda ali živila

3.1 Vrsta proizvoda

Skupina 1.3 – Siri

3.2 Opis proizvoda, za katerega se uporablja ime iz točke 1

Stiskan sir, pridobljen iz mleka ovac pasme „Manchega“, ki zori najmanj 30 dni za sire s težo do 1,5 kg ter 60 dni in največ do dveh let za večje sire.

„Queso Manchego“ se lahko izdeluje iz pasteriziranega ali surovega mleka. V drugem primeru je lahko na oznaki navedena beseda „Artesano“.

„Queso Manchego“ je polnomasten sir z naslednjimi fizikalnimi lastnostmi za zorenje:

— oblika: cilindrična, gladek ob straneh,

— največja višina: 12 cm,

— največji premer: 22 cm,

— razmerje premer/višina: med 1,5 in 2,2,

— najmanjša teža: 0,4 kg,

— največja teža: 4 kg.

Fizikalno-kemične lastnosti sira so:

— ph 4,8 do 5,8,

— suha snov: najmanj 55 %,

— maščobe: najmanj 50 % suhe snovi,

— skupne beljakovine v suhi snovi: najmanj 30 %,

— natrijev klorid: največ 2,3 %.

Lastnosti sredice:

— čvrstost: čvrst in kompakten,

— barva: bela do slonokoščeno rumena,

— vonj: mlečen, zelo kisel in močan, ki pri sirih, ki dolgo zorijo, dobi pekoč okus, ki dolgo traja,

— okus: rahlo kisel, močan, ki ostane v ustih po jedi, in začinjen, ki postane pekoč pri sirih, ki dolgo zorijo. prijeten in značilen okus, ki ga da mleko ovac pasme „manchega“,

— videz: sir je majhen z neenakomerno porazdeljenimi luknjami, ali včasih celo brez njih,

— tekstura: malo elastičen, maslen, rahlo mokast, če je zelo zoren, lahko postane zrnast.

Mikrobiološke meje so:

— Escherichia coli: največ 1 000 kolonij/gram,

— Staphylococcus aureus: največ 100 kolonij/gram,

— Salmonela: odsotnost v 25 gramih,

— Lysteria: odsotnost v 25 gramih.

Rahlo kisel, močan, ki ostane v ustih po jedi, in začinjen, okus postane pekoč pri sirih, ki dolgo zorijo. Prijeten in značilen okus, ki ga da mleko ovac pasme „Manchega“.

3.3 Surovine (samo za predelane proizvode)

Sir „Queso Manchego“ se izdeluje iz mleka ovac pasme „Manchega“, naravnega sirila ali drugega odobrenega encima za koagulacijo in natrijevega klorida.

V mleku ne sme biti mleziva, zdravil in drugih nečistot, ki bi lahko negativno vplivali na proizvodnjo, zorenje ali ohranitev sira ter sanitarne in higienske pogoje.

„Queso Manchego“ se lahko izdeluje iz pasteriziranega ali surovega mleka. V drugem primeru je lahko na oznaki navedena beseda „Artesano“.

Analitične značilnosti so:

— maščobe: najmanj 6,5 %,

— laktoza: najmanj 4 %,

— beljakovine: najmanj 4,5 %,

— uporabna suha snov: najmanj 11 %,

— kislost (DORNIC): največ 30°,

— gostota: 1,034–1,040 kg/l,

— zmrzišče: ≤ –0,550 °C.

3.4 Krma (samo za proizvode živalskega izvora)

Ovce pasme Manchega se celo leto pasejo na pašnikih in tako uživajo naravne vire tega območja. Kadar so v ogradi, se njihova hrana obogati s koncentrirano krmo, senom in stranskimi proizvodi.

Pri reji ovac je treba omeniti pašnike, ki se nahajajo ne očiščenih delih grmišč. Letno pašo sestavljajo rastline Medicago minima, Scorpirus subillosa, Astrafalus stella, Astrafalus sesamus itd.

Tako imenovane „madajales“ so najbolj cenjeni pašniki za ovce. Na njih rastejo Poa bulbosa skupaj s stročnicami, kot so Medicago rigidula, Medicago lupulina, Medicago trunculata, Trigonella polyderata, Coronilla scorpoides itd.

Globoka, hladnejša prst povzroča nastanek „fenelares“, to so gosti pašniki, na katerih najpogosteje rastejo trajnice ali dveletne rastline, podobo pa jim daje trava Bracnypodium phoenicoides.

3.5 Posebni proizvodni postopki, ki jih je treba izvajati na opredeljenem geografskem območju

–

3.6 Posebna pravila za rezanje, ribanje, pakiranje itd.

Sire z zaščiteno označbo porekla „Queso Manchego“ lahko mlekarne in registrirana podjetja razpošiljajo in dajo v obtok le v embalaži, ki ne škoduje kakovosti sira.

„Queso Manchego“ se vedno trži s skorjo, ki je lahko prej umita.

„Queso Manchego“ je lahko prepojen s parafinom, prevlečen z zakonitimi, neaktivnimi prosojnimi snovmi ali namočen v oljčno olje, vendar mora skorja obdržati svojo naravno barvo in videz, oznaka za kazein pa ostati čitljiva.

Snovi, zaradi katerih bi skorja postala črna, se nikakor ne smejo uporabljati.

„Queso Manchego“ se lahko trži v kosih, narezan ali nariban, vendar mora biti v embalaži, njegov izvor pa prepoznaven. To dejavnost lahko opravijo zunaj območja izvora podjetja, ki sprejmejo dogovorjen postopek in ga upoštevajo, s čimer jamčijo za dejavnosti v zvezi s sirom „Queso Manchego“ in zagotovijo njegovo sledljivost.

Pakiranje mora biti v skladu s sedanjo zakonodajo.

3.7 Posebna pravila za označevanje

Na oznaki mora biti naslednje besedilo: „Denominación de Origen Queso Manchego“ (zaščitena označba porekla Queso Manchego). Če je sir izdelan iz surovega mleka, je lahko na oznaki to označeno z besedo „Artesano“.

Tržen proizvod ima oštevilčeno sekundarno etiketo, ki jo izda upravni odbor in pritrdijo registrirana podjetja tako, da je ni mogoče ponovno uporabiti; vsak kos sira „Queso Manchego“ ima na eni strani oznako za kazein s serijsko številko, pritrjeno v fazi oblikovanja in stiskanja.

4. Jedrnata opredelitev geografskega območja

Zaščitena označba porekla „Queso Manchego“ zajema območja lokalnih skupnosti: 45 v provinci Albacete, 84 v provinci Ciudad Real, 156 v provinci Cuenca in 122 v provinci Toledo.

Vključena so območja: Alcoba de los Montes in El Robledo v provinci Ciudad Real, Albadalejo del Cuende, Villarejo de la Peñuela, Villarejo-Sobrehuerta in Villar del Horno v provinci Cuenca.

5. Povezava z geografskim območjem

5.1 Posebnost geografskega območja

Geografsko območje La Mancha se nahaja v južnem delu osrednje planote polotoka, za katerega je značilen nizek relief, ki se spušča proti Atlantiku.

La Mancha je visoka planota z apnenčastimi in ilovnatimi tlemi, pašniki so bogati s substrati apnenca in gline.

Območje ima ekstremno podnebje z močnimi nihanji, ki so značilna za celinsko podnebje, z zelo mrzlimi zimami in vročimi poletji. Temperatura se občasno dvigne na 40 °C, včasih se čez dan spremeni za 20 °C in 50 °C čez leto. Padavine so pičle, zaradi česar je ta pokrajina ena izmed najbolj sušnih območij Španije; ta izredno suha pokrajina ima relativno vlažnost okrog 65 %.

Pasma Manchega je najbolje prilagojena na prst in vremenske razmere tega območja.

5.2 Posebnost proizvoda

Stisnjen sir, ki ima trdo skorjo in čvrsto sredico, belo do slonokoščeno rumeno barvo, močan in dolgotrajen vonj, je rahlo kisel, ima močan in pekoč okus ter masleno, rahlo mokasto teksturo z malo elastičnosti.

5.3 Vzročna zveza med geografskim območjem in kakovostjo ali značilnostmi proizvoda (za ZOP) ali posebno kakovostjo, slovesom ali drugo značilnostjo proizvoda (za ZGO)

Prst na tem območju in podnebne razmere so močno vplivale na postopek naravne selekcije, zaradi česar se je pasma ovac Manchega najbolje prilagodila območju, njihovo mleko pa da siru „Queso Manchego“ njegovo značilno barvo, vonj, okus in teksturo.

Sir se iz mleka ovac pasme Manchega izdeluje že od nekdaj, tako so si v stoletjih s proizvodnimi tehnikami prizadevali pridobiti najboljše lastnosti tradicionalnega sira iz La Manche.

Sklic na objavo specifikacije

Consejeria de Agricultura. Denominaciones de Origen. Resolución de 2 de octubre de 2006, Consejeria de Agricultura por la que se adopta decisión favorable sobre solicitud de modificación de pliego de condiciones de la Denominación de Origen Protegida Queso Manchego. D.O.C.M. n° 209 de 10 de octubre de 2006. Pág. 20695.

Objavljeno v Uradnem listu Castile-La Mancha, št. 209, z dne 10. oktobra 2006.

http://www.jccm.es/cgi-bin/docm.php3

(1) UL L 93, 31.3.2006, str. 12.